Uz ziemeļiem caur ziemeļrietumiem

"Uz ziemeļiem caur ziemeļrietumiem" () ir 1959. gada amerikāņu spiegu trillera filma, kuras režisors ir Alfreds Hičkoks.

Filma ir stāsts par reklāmas biznesā darbojošos Rodžeru Tornhilu, kas tiek sajaukts ar citu personu, un tādēļ viņam pakaļ dzenas mistiskas organizācijas aģenti. Tajā galvenās lomas attēlo Kerijs Grānts, Eva Marija Seinta, Džeimss Meisons un Džesija Roisa Lendisa. "Uz ziemeļiem caur ziemeļrietumiem" tika nominēta trim Amerikas Kinoakadēmijas balvām, tomēr neviena no tām netika iegūta.

1995. gadā filma iekļauta ASV Kongresa bibliotēkas Nacionālajā kino reģistrā kā "kulturāli, vēsturiski vai estētiski nozīmīga filma". Mūsdienās tā tiek uzskatīta par vienu no visu laiku labākajām filmām.

 Sižets 

Viesmīlis Plaza Hotel viesnīcā Ņujorkā izsauc Džordžu Kaplanu, un divi vīrieši kļūdaini notur reklāmas izpilddirektoru Rodžeru Tornhilu (Kerijs Grānts) par šo personu. Viņi viņu nolaupa un aizved uz Lestera Taunsenda muižu, kur Tornhilu nopratina un mēģina nogalināt, inscenējot avāriju reibumā. Tornhils izdzīvo, taču nespēj pārliecināt nevienu par notikušo. Atgriežoties muižā, lai satiktu Taunsendu, viņš atklāj, ka īstais Taunsends ir ANO diplomāts.

Tornhils kopā ar māti pārmeklē Kaplana viesnīcas numuriņu, bet vēlāk dodas uz ANO, lai tiktos ar Taunsendu. Tur kāds cilvēks nodur  Taunsendu ar nazi, un fotogrāfijas, kurās Tornhils tur ieroci, padara viņu par galveno aizdomās turamo. Tikmēr ASV izlūkošanas aģentūra saprot, ka Tornhils ir sajaukts ar Kaplanu. Patiesībā Kaplans ir izdomāts tēls, radīts, lai maldinātu spiegu grupējumu, un Tornhila glābšana apdraudētu misiju.

Bēgot no policijas, Tornhils iesēžas vilcienā uz Čikāgu, kur iepazīstas ar Īvu Kendalu (Eva Marija Seinta). Viņa palīdz viņam noslēpties, un starp viņiem izveidojas tuvība, lai gan Kendala slepeni strādā Taunsenda atdarinātāja Filipa Vandama (Džeimss Meisons) labā. Viņa nosūta Tornhilu uz nomaļu autobusa pieturu, kur viņam uzbrūk lidmašīna ar ložmetēju. Pēc izglābšanās un ierašanās Čikāgā Tornhils saprot, ka Kendala melojusi par Kaplanu.

Tornhils atrod Kendalu mākslas izsolē, kur Vandams iegādājas nelielu statuju. Tornhils sarīko skandālu, un policija viņu aiztur. Viņš tiek nodots ASV izlūkošanas aģentūras vadītājam "Profesoram" (Leo Kerols), kurš viņam atklāj patiesību: Kaplans neeksistē, Kendala ir īstā aģente, un Vandanms gatavojas bēgt no valsts. Tornhils piekrīt viņu izglābt.

Tornhils dodas uz Rašmora kalnu, kur dzīvo Vandams. Tornhils izliekas par Kaplanu, lai pasargātu Kendalu. Kendala viņu sašauj ar tukšām patronām un aizbēg. Vēlāk Profesors viņus saved kopā. Tornhils uzzina, ka Kendala plāno lidot kopā ar Vandamu. Viņš mēģina Kendalu atturēt no tā, bet viens no Profesora vīriem viņam iesit un viņš nokļūst slimnīcas palātā. Tornhils izbēg un dodas uz Vandama māju, kur sadzird, ka statuja satur mikrofilmu un to, ka Kendalas identitāte ir atklāta.

Tornhils brīdina Kendalu, un viņi izbēg no Vandama mājas uz Rašmora kalnu, kur Vandanma cilvēki viņus vajā. Vandama rokaspuiši tiek neitralizēti, bet pats Vandams tiek aizturēts. Tikmēr Kendala karājas klints malā, bet Tornhils viņu izglābj. Filmas pēdējā ainā abi ir vilcienā un Kendala jau ir Tornhilas kundze.

 Atsauces 

 Ārējās saites 

Kategorija:1959. gada filmas
Kategorija:ASV filmas
Kategorija:Alfreda Hičkoka filmas
Kategorija:Metro-Goldwyn-Mayer filmas
Kategorija:Mistērijas filmas
Kategorija:Spraiga sižeta filmas
Kategorija:Nacionālajā kino reģistrā iekļautās filmas